31. ΑΠΟΦΑΣΙΣ ΥΠΟΥΡΓΩΝ ΔΙΚΑΙΟΣΥΝΗΣ ΚΑΙ ΟΙΚΟΝΟΜΙΚΩΝ Αριθ. 32661 της 6/29 Απρ. 1963 (ΦΕΚ  Β΄ 182) Περί εγκρίσεως της υπ’ αριθ. 3 Πράξεως του Διοικητικού Συμβουλίου του Ο.Α.Δ.Μ. Αθηνών περί καθορισμού του τρόπου προμηθείας των ενσήμων. Έχοντες υπ’ όψει τα άρθρ. 5 και 7 παρ. 1 του Νόμ. 4281/1962 «περί συστάσεως Οργανισμού Ανεγέρσεως Δικαστικού Μεγάρου Αθηνών κλπ.», 2)Την, δια του υπ’ αριθ. 27 της 26 Μαρτ. 1963 εγγράφου, του εν λόγω Οργανισμού, υποβληθείσαν ημίν, υπ’ αριθ. 3 πράξιν του Διοικητικού Συμβουλίου του Οργανισμού, ληφθείσαν κατά την συνεδρίασιν της 19 Μαρτ. 1963, δι’ ης καθωρίσθη ο τρόπος της προμηθείας κλπ. των δια του άρθρ. 5 του μνησθέντος Νόμ. 4271/1962, καθορισθέντων ενσήμων δι’ ων θα εισπράττωνται οι πόροι του Οργανισμού. Εγκρίνομεν την ως άνω υπ’ αριθ. 3 πράξιν του Διοικητικού Συμβουλίου του Οργανισμού Ανεγέρσεως Δικαστικού Μεγάρου Αθηνών, ως αύτη ελήφθη κατά την συνεδρίασιν της 19 Μαρτ. 1963, δι’ ης καθορίζονται, ο τρόπος της προμηθείας των εν λόγω ενσήμων, ο τύπος αυτών, ο τρόπος χρήσεως, διαθέσεως και διαχειρίσεως ως και ο τρόπος ακυρώσεως αυτών ήτοι: 1)Η προμήθεια των αναγκαιούντων ενσήμων θα πραγματοποιήται δια δημοσίου διαγωνισμού. 2)Ο τύπος, το σχήμα, αι διαστάσεις κλπ., των ενσήμων θα είναι όμοιος προς τον τύπον του μεγαροσήμου Πειραιώς, ως τούτο εμφανίζεται εν τω επισήμω δειγματολογίω του Υπουργείου Δικαιοσύνης (Τμήματος Ειδικών Ταμείων) με τας εξής δύο διαφοράς. α)αντί του τίτλου «Ειδικόν Ταμείον Ανεγέρσεως Δικαστικών Μεγάρων και Φυλακών», θα τεθή ως τίτλος «Οργανισμός Ανεγέρσεως Δικαστικού Μεγάρου Αθηνών» και β)αντί της απεικονίσεως κτιρίου, θα τεθή σύμπλεγμα των γραμμάτων Δ.Μ.Α. 3)Τα εκτυπωθησόμενα ένσημα θα είναι 6 διαφόρων κλάσεων εκάστη των οποίων θα έχη ίδιον χρωματισμόν ως κάτωθι: α)της κλάσεως δραχ. 0,50 τεμ. 1.000.000 χρώματος γκρί, β)της κλάσεως δραχ. 1 τεμ. 2.500.000 χρώματος πράσινο, γ)της κλάσεως δραχ. 3 τεμ. 4.000.000 χρώματος μπλε βαθύ, δ)της κλάσεως δραχ. 5 τεμ. 4.000.000 χρώματος πορτοκαλί, ε)της κλάσεως δραχ. 10 τεμ. 1.000.000 χρώματος μωβ,  ς)της κλάσεως δραχ. 20 τεμ. 1.000.000 χρώματος ερυθρόν. 4)Η χρήσις των ενσήμων θα γίνηται δι’ επικολλήσεως εις τα αναφερόμενα εις τον Νόμ. 4281/1962 παρ. 1 στοιχ. Α΄ εδάφ. α΄ έως ζ΄ έγγραφα ή βιβλία. 5)Η εν γένει διαχείρισις και η διάθεσις των ενσήμων, θα ενεργήται δια της κεντρικής αποθήκης σφραγιστού χάρτου. 6)Η ακύρωσις των ενσήμων θα πραγματοποιήται δια της σφραγίδος της αρμοδίας υπηρεσίας, εις ην κατετίθεται το έγγραφον ή τηρείται το σχετικόν βιβλίον. 7)Δια πάσαν άλλην λεπτομέρειαν σχέσιν έχουσαν με τα ως άνω θέματα, θα αποφασίζη ο Πρόεδρος του Διοικητικού Συμβουλίου του Οργανισμού δια πράξεών του, συμφώνως τω άρθρ. 3 παρ. 2 εν συνδυασμώ προς το άρθρ. 7 παρ. 1 του Νόμ. 4281/ 1962. Η παρούσα δημοσιευθήτω δια της Εφημερίδος της Κυβερνήσεως. 